دستونک۔ مبارک قاضی
برے ساھگءَ چہ گسر کپ آں برے ساھگءَ گوں اوار باں
چشیں ایوکیءَ ھدا بزانت من کئےءَ کئےءَ گوں دوچار باں
آ توئے کہ گوں وتی نکرھاں وتءَ روچے رنگے بدل کن ئے
من کہ یکءِ راہءِمساپر آں برے ھشت باں برے چار باں
منءَ اے گلگ نہ انت کہ من چو روچ پھلءَ گمر نہ کت
ھمے پیش و پڈ منی مھرم انت ھمے کنٹگاں گوں کشار باں
چہ زمانگءَ رویں دور یک دگے جنگلےءَ گزر کن ئیں
تو بہ کش چلیم ءُ گڑاکوھاں، من شراب نوش آں خمار باں
من کھن و جو منی بور و بر منی وشنیاتکءَ وتی کت انت
چشیں تاکریچیں ابیتکیاں من چتور باگ و بھار باں
منءَ قاضی جزم رسینگی وتی کاروان پہ منزلءَ
دگے پارکابے بدل کن آں دگے مرکبےءَ سوار باں